วัชระ ร้องซ้ำเร่งสอบ เลขาฯ สภา ปมคุกคามทางเพศ
วัชระ เพชรทอง อดีต ส.ส.พรรคประชาธิปัตย์ ร้องรอง ปธ.สภาสอบเลขาธิการสภาผู้แทนราษฎร ปมพฤติกรรมคุกคามทางเพศผู้ใต้บังคับบัญชา ระบุแม้ตั้งกรรมการสอบแล้วแต่ส่วนใหญ่เป็นผู้ใต้บังคับบัญชา รายงานเมื่อวันที่ 8 พ.ย. 2562 ที่ผ่านมา นายวัชระ เพชรทอง อดีต ส.ส.พรรคประชาธิปัตย์ ยื่นหนังสือต่อนายสุชาติ ตันเจริญ รองประธานสภาผู้แทนราษฎร คนที่ 1 ขอให้ตรวจสอบพฤติกรรมนายสรศักดิ์ เพียรเวช เลขาธิการสภาผู้แทนราษฎร หลังพบพฤติกรรมคุกคามทางเพศผู้ใต้บังคับบัญชาแม้ประธานสภาผู้แทนราษฎรจะตั้งคณะกรรมการสอบสวนเรื่องดังกล่าวแล้ว แต่คณะกรรมการเหล่านั้นเป็นผู้ใต้บังคับบัญชาและมีผลประโยชน์ทับซ้อนกับนายสรศักดิ์ทั้งสิ้น จึงมาขอความเป็นธรรมและยื่นเรื่องให้นายสุชาติตรวจสอบอีกทาง เนื่องจากนายสุชาติเป็นผู้ดูแลไอทีของสภาผู้แทนราษฎร การส่งไลน์คุกคามถือเป็นเรื่องไอที นายวัชระ กล่าวก่อนหน้านี้เมื่อวันที่ 28 ต.ค. 2562 รายงานว่าคณะกรรมการสืบสวนข้อเท็จจริง กรณีนายสรศักดิ์ เพียรเวช เลขาธิการสภาผู้แทนราษฎร ถูกกล่าวหาว่าพฤติกรรมทำผิดวินัยอย่างร้ายแรง ล่าสุดได้ออกหนังสือเชิญนายวัชระ เพชรทอง อดีต ส.ส.บัญชีรายชื่อพรรคประชาธิปัตย์ ไปให้ข้อมูลต่อคณะกรรมการ ในวันที่ 8 พ.ย. 2562 เวลา 10.00 น.‬ ที่ห้องประชุมผู้บริหาร 1503 ชั้น 15 อาคารสุขประพฤติ ถ.ประชาชื่น กทม.ทั้งนี้ นายชวน หลีกภัย ประธานสภาผู้แทนราษฎร ได้แต่งตั้งคณะกรรมการชุดดังกล่าวหลังจากได้รับการร้องเรียนจากนายวัชระ โดยมีนายนัฑ ผาสุข เป็นประธานกรรมการ นางนงนุช เศรษฐบุตร นายศิโรจน์ แพทย์พันธุ์ เป็นกรรมการ นายกฤษณะ จ้วงสินธุ์ เป็นเลขานุการ และ น.ส.วิภารัตน์ ถมยา เป็นผู้ช่วยเลขานุการ ต่อมานายชวนได้สั่งแต่งตั้งให้นายโสภณ ชาตบุษย์จารุ เป็นผู้ช่วยเลขานุการเพิ่มเติมอีกคนหนึ่งตามที่นายนัฑเป็นผู้เสนอให้เพิ่ม เพื่อให้การสืบสวนข้อเท็จจริงมีประสิทธิภาพและมีความเป็นธรรมแก่ทุกฝ่ายสำหรับข้อร้องเรียนที่นายสรศักดิ์ถูกกล่าวหาว่ามีการกระทำผิดวินัยร้ายแรงนั้นมีอยู่หลายเรื่อง เช่น มีพฤติกรรมคุกคามทางเพศข้าราชการสตรีที่เป็นผู้ใต้บังคับบัญชา ขึ้นเงินเดือนให้ภรรยาตนเองที่อยู่ใต้บังคับบัญชา นอกจากนี้ยังมีข้อสงสัยว่าจะมีการเอื้อประโยชน์ให้บริษัทเอกชน ในโครงการก่อสร้างรัฐสภาแห่งใหม่ โดยมีการขยายระยะเวลาการก่อสร้างที่ไม่แล้วเสร็จตามสัญญาโดยไม่เสียค่าปรับ อีกทั้งยังปล่อยปละละเลยเกี่ยวกับการสั่งจ้างจัดทำแบบจำลองอาคารรัฐสภาแห่งใหม่ทองคำ ซึ่งเป็นสิ่งสำคัญมากของชาติ แต่ไม่เร่งรีบแก้ไขให้แล้วเสร็จ ทั้งที่นายสรศักดิ์อยู่ในตำแหน่งเลขาธิการสภาผู้แทนราษฎรนานถึง 3 ปี ซึ่งพฤติกรรมดังกล่าวทั้งหมดนี้ทำให้เกิดความเสียหายอย่างร้ายแรงต่อทางราชการและประเทศชาติ
วัชระ เพชรทอง อดีต ส.ส.พรรคประชาธิปัตย์ ร้องรอง ปธ.สภาสอบเลขาธิการสภาผู้แทนราษฎร ปมพฤติกรรมคุกคามทางเพศผู้ใต้บังคับบัญชา ระบุแม้ตั้งกรรมการสอบแล้วแต่ส่วนใหญ่เป็นผู้ใต้บังคับบัญชา
วัชระ เพชรทอง,สรศักดิ์ เพียรเวช,คุกคามทางเพศ